สปส.เพิ่ม 20 จังหวัดขยายเวลานำส่งเงินสมทบ
สำนักงานประกันสังคม เพิ่ม 20 จังหวัดช่วยเหลือนายจ้างผู้ประกอบกิจการในเขตพื้นที่ประสบอุทกภัย โดยการขยายหรือเลื่อนกำหนดเวลาส่งเงินสมทบเฉพาะในส่วนของนายจ้างเข้ากองทุนประกันสังคม
4 พ.ย. 2553

สำนักงานประกันสังคม เพิ่ม 20 จังหวัดช่วยเหลือนายจ้างผู้ประกอบกิจการในเขตพื้นที่ประสบอุทกภัย โดยการขยายหรือเลื่อนกำหนดเวลาส่งเงินสมทบเฉพาะในส่วนของนายจ้างเข้ากองทุนประกันสังคม
สำนักงานประกันสังคม (สปส.) ออกประกาศฉบับที่ 2 เพิ่ม 20 จังหวัด ได้แก่ จังหวัดกำแพงเพชร อุทัยธานี ศรีสะเกษ สุรินทร์ บุรีรัมย์ ขอนแก่น กาฬสินธุ์ มหาสารคาม อุบลราชธานี สุพรรณบุรี สระบุรี นนทบุรี ปทุมธานี นครปฐม ฉะเชิงเทรา เพชรบูรณ์ ลำพูน เชียงใหม่ พิษณุโลกและหนองบัวลำภู ซึ่งได้รับผลกระทบจากอุทกภัยอย่างหนัก เป็นเหตุให้การประกอบธุรกิจประสบปัญหาขาดรายได้ จึงได้ให้การขยายหรือเลื่อนกำหนดเวลานำส่งเงินสมทบเฉพาะในส่วนของนายจ้างเข้ากองทุนประกันสังคม ซึ่งมีหน้าที่นำส่งเงินสมทบเข้ากองทุนประกันสังคม สำหรับงวดการจ่ายค่าจ้างประจำเดือนกันยายน ถึงเดือนธันวาคม 2553 และการนำส่งเงินสมทบเข้ากองทุนเงินทดแทนสำหรับเงินสมทบ งวดที่ 3/2553 (เดือนกรกฎาคม ถึงเดือนกันยายน 2553) สามารถนำส่งเงินสมทบได้ภายในวันที่ 28 มกราคม 2554
ทั้งนี้ นายจ้างที่ประสบอุทกภัยสามารถยื่นแบบคำขอขยายหรือเลื่อนกำหนดเวลาการนำส่ง    เงินสมทบกองทุนประกันสังคมเฉพาะในส่วนนายจ้างและกองทุนเงินทดแทนได้ที่ สำนักงานประกันสังคมจังหวัด/สาขา ที่สถานประกอบการตั้งอยู่ภายในวันที่ 15 พฤศจิกายน 2553
มีข้อสงสัยสอบถามข้อมูลได้ที่สำนักงานประกันสังคมเขตพื้นที่/จังหวัด/สาขา ที่ท่านสะดวก หรือโทร.1506 (เจ้าหน้าที่ให้บริการทุกวัน เวลา 07.00-19.00 น. ระบบโทรศัพท์ตอบรับอัตโนมัติให้บริการ  24 ชั่วโมง) ดูรายละเอียดเพิ่มเติมได้ที่ www.sso.go.th